Nariadenie Komisie (EHS) č. 1265/69
z 1. júla 1969,
ktorým sa stanovujú metódy určenia kvality cukru nakupovaného intervenčnými agentúrami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 1009/67/EHS [1] z 18. decembra 1967 o spoločnej organizácii trhu s cukrom, zmenené a doplnené nariadením (EHS) č. 2100/68 [2], a najmä jeho článok 9 odsek (8),
keďže nariadenie Komisie (EHS) č. 782/68 [3] z 26. júna 1968, ktorým sa stanovujú podrobné pravidlá žiadostí na nákup cukru intervenčnými agentúrami, stanovilo rôzne kvalitatívne charakteristiky pre biely cukor a surový cukor; keďže s cieľom zabrániť členským štátom uplatňovať rôzne metódy stanovovania takýchto kvalitatívnych charakteristík, je potrebné stanoviť jednotné pravidlá na úrovni spoločenstva;
keďže pre takéto pravidlá by sa mali používať všeobecne uznávané analytické metódy;
keďže dané metódy by mali byť aplikovateľné na nákup zo strany intervenčných agentúr od dátumu nadobudnutia účinnosti nariadenia č. 1009/67/EHS, nakoľko v prípade, že takéto metódy nie sú, sa zmluvy uzatvárali na podmienečnom základe;
keďže opatrenia uvedené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Metódy určovania kvalitatívnych charakteristík cukru uvedené v nariadení (EHS) č. 782/68 sa týmto stanovujú tak, ako sú uvedené v prílohe k tomuto nariadeniu.
Článok 2
Toto nariadenie nadobúda účinnosť tretí deň nasledujúci po jeho uverejnení v Úradnom vestníku Európskych spoločenstiev.
Na cukor nakupovaný intervenčnými agentúrami sa bude uplatňovať s účinnosťou od 1. júla 1968.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. júla 1969